text: 97 pct. af maling fjernet fra Jelling-sten
  07 marts 2011 kl. 20.09
  Det er nu lykkedes at fjerne 97 procent af graffitimalingen fra Jelling-stenen.
  Dermed bliver det formentlig muligt at redde Danmarks dåbsattest - runestenen i Jelling ved Vejle - uden synlige mén efter hærværket for godt tre uger siden.
  
  Teltet fjernet i dag
  Mandag ved middagstid fjernede man teltet omkring stenen og kunne afsløre, at det er lykkedes redningsholdet at fjerne 97 procent af den graffitimaling, som en yngre mand fra Jelling har erkendt at stå bag.
  Første fase af arbejdet er dermed afsluttet, og lige så snart vejret bliver varmere, vil anden fase begynde, hvor målet er, at også de sidste tre procent kan fjernes, oplyser Nationalmuseet i en pressemeddelelse.
  Årsagen til, at der ventes på lunere vejr, er, at det er lettere at fjerne malingen, når stenen ikke længere er så kold, som det er tilfældet nu.
  